Source: https://www.eca.europa.eu/fi/Pages/Structure.aspx
Timestamp: 2019-09-20 15:09:09+00:00
Document Index: 23144429

Matched Legal Cases: ['TUOMIOISTUIN\n', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ']

Hallinto | EUROOPAN TILINTARKASTUSTUOMIOISTUIN
Etusivu > Toimielin: Hallinto
Tilintarkastustuomioistuin on kollegion muodossa toimiva elin, jolla on 28 jäsentä, yksi jokaisesta jäsenvaltiosta. Neuvosto nimittää tilintarkastustuomioistuimen jäsenet Euroopan parlamenttia kuultuaan kuuden vuoden toimikaudeksi, joka voidaan uusia. Tilintarkastustuomioistuimen jäsenet valitsevat keskuudestaan presidentin kolmen vuoden toimikaudeksi, joka voidaan uusia.
Organisaatio – jaostot ja komiteat
Tilintarkastustuomioistuin on jakautunut viiteen jaostoon, joissa työskentelee tilintarkastustuomioistuimen jäseniä ja tarkastushenkilöstöä. Jaostojen jäsenet valitsevat keskuudestaan puheenjohtajan kahden vuoden toimikaudeksi, joka voidaan uusia.
Jokaisella jaostolla on kaksi vastuualuetta:
erityiskertomusten, erityisvuosikertomusten ja lausuntojen hyväksyminen
EU:n talousarviota ja Euroopan kehitysrahastoja koskevien vuosikertomusten valmisteleminen, jotta kollegio voi hyväksyä ne.
Tilintarkastustuomioistuimen koko kollegio (28 jäsentä) kokoontuu yleensä kahdesti kuukaudessa keskustelemaan ja hyväksymään asiakirjoja. Tällaisia asiakirjoja ovat esimerkiksi tilintarkastustuomioistuimen keskeiset vuosittaiset julkaisut eli EU:n yleistä talousarviota ja Euroopan kehitysrahastoja koskevat kertomukset.
Tarkastusten laatua valvovassa komiteassa on tarkastusten laadun valvonnasta vastaavan jäsenen lisäksi yksi jäsen kustakin jaostosta. Komitean vastuualueeseen kuuluvat tilintarkastustuomioistuimen tarkastusperiaatteet, standardit ja menetelmät, tarkastustyön tuki- ja kehitystoimet sekä tarkastusten laadun valvonta.
Hallintoasioiden komitean muodostavat jaostojen puheenjohtajat, tilintarkastustuomioistuimen presidentti, institutionaalisista suhteista vastaava jäsen ja tarkastusten laadun valvonnasta vastaava jäsen. Komitea käsittelee kaikki hallinnolliset asiat ja tekee päätöksiä viestintään ja strategiaan liittyvissä kysymyksissä.
Presidentti – ensimmäinen vertaistensa joukossa
Euroopan tilintarkastustuomioistuinta johtaa presidentti, jonka jäsenet valitsevat keskuudestaan kolmen vuoden toimikaudeksi. Toimikausi voidaan uusia. Presidentti on asemaltaan primus inter pares eli ensimmäinen vertaistensa joukossa. Hän johtaa tilintarkastustuomioistuimen kokouksia ja varmistaa, että päätökset pannaan täytäntöön ja että toimielintä ja sen toimia hallinnoidaan asianmukaisesti.
Euroopan tilintarkastustuomioistuimen yhdenneksitoista presidentiksi valittiin 13. syyskuuta 2016 Saksan jäsen Klaus-Heiner Lehne.
Tilintarkastustuomioistuimen jäsenet – kollegio
Neuvosto nimittää tilintarkastustuomioistuimen jäsenet Euroopan parlamenttia kuultuaan, asianomaisten jäsenvaltioiden ehdotusten perusteella. Jäsenet nimitetään kuuden vuoden toimikaudeksi, joka voidaan uusia. Jäsenten on hoidettava tehtäviään täysin riippumattomasti ja Euroopan unionin yleisen edun mukaisesti.
Sen lisäksi, että tilintarkastustuomioistuimen jäsenet kuuluvat kollegioon, kukin heistä nimitetään yhteen viidestä tilintarkastustuomioistuimen jaostosta. Jaostot hyväksyvät tarkastuskertomuksia ja lausuntoja ja tekevät päätöksiä laajemmista strategisista ja hallinnollisista kysymyksistä. Jokaisella jäsenellä on vastuullaan myös erityistehtäviä, jotka liittyvät pääasiassa tarkastukseen. Kertomuksen perustana olevan tarkastustyön tekevät tilintarkastustuomioistuimen tarkastajat. Tarkastustyötä koordinoi tilintarkastustuomioistuimen jäsen kabinettinsa avustuksella. Tilintarkastustuomioistuimen jäsen esittelee tarkastuskertomuksen jaostossa ja/tai kollegiossa hyväksymistä varten ja tämän jälkeen Euroopan parlamentille, neuvostolle ja muille asiaankuuluville sidosryhmille sekä tiedotusvälineille.
Pääsihteeri on tilintarkastustuomioistuimen kuudeksi vuodeksi nimittämä ylin toimielimen henkilöstön jäsen. Myös hänen toimikautensa voidaan uusia. Pääsihteeri on vastuussa henkilöstöhallinnosta ja yleisestä hallinnosta seuraavilla aloilla: henkilöstöresurssit, talousasiat ja yleispalvelut; tietotekniikka, työympäristö ja innovointi; käännös- ja kielipalvelut sekä julkaisut.
Pääsihteeri vastaa myös tilintarkastustuomioistuimen sihteeristöstä. Nykyinen pääsihteeri Eduardo Ruíz García nimitettiin tehtäväänsä 16. maaliskuuta 2009. Hänet valittiin toiselle toimikaudelle 16. maaliskuuta 2015.
Tilintarkastustuomioistuimen henkilöstö – tärkein voimavaramme
Tilintarkastustuomioistuimessa työskentelee noin 900 henkeä tarkastus-, käännös- ja hallintotehtävissä. Tarkastajien ammatillinen tausta ja kokemus vaihtelee laajasti julkisesta sektorista yksityiseen sektoriin ja kirjanpidosta varainhoitoon, sisäiseen ja ulkoiseen tarkastukseen, oikeustieteeseen ja taloustieteeseen.
Tilintarkastustuomioistuimen kääntäjien tehtävänä on kääntää tilintarkastustuomioistuimen julkaisut EU:n 23 viralliselle kielelle, jotta EU:n kansalaiset voivat perehtyä niihin haluamallaan kielellä. Tilintarkastustuomioistuimen palveluksessa on muiden EU:n toimielinten tavoin kaikkien jäsenvaltioiden kansalaisia. Tilintarkastustuomioistuimessa työskenteleviin virkamiehiin sovelletaan EU:n henkilöstösääntöjä.
Tilintarkastustuomioistuin koostuu kymmenestä tarkastus- ja hallinto-osastosta. Osastot puolestaan muodostuvat joustavista tehtävälähtöisistä tiimeistä, joissa resursseja voidaan hyödyntää optimaalisesti ja kehittää tarvittavaa asiantuntemusta.
Tilintarkastustuomioistuin soveltaa aktiivisesti yhtäläisiä mahdollisuuksia koskevaa politiikkaa, ja sen henkilöstöön kuuluu lähes saman verran naisia ja miehiä.
Tilintarkastustuomioistuin on ylpeä siitä, että se on vuodesta 1977 alkaen palkannut työlleen omistautunutta, ammattitaitoista ja kokenutta henkilöstöä, joka on sitoutunut suojaamaan EU:n kansalaisten taloudellisia etuja.
Tilintarkastustuomioistuimen uudistus: toimielimestä tehtävälähtöinen organisaatio
Tilintarkastustuomioistuin päätti organisaatiouudistuksesta vuosille 2013–2017 laatimansa strategian pohjalta. Päätökseen vaikuttivat myös Euroopan parlamentin näkemykset tilintarkastustuomioistuimen tulevasta asemasta ja toimielimen tuloksellisuuden tarkastuksista vuonna 2014 suoritettu kansainvälinen vertaisarviointi. Uudistus perustuu neljään periaatteeseen:
- reagoidaan sujuvasti nopeasti muuttuvaan ympäristöön
- suunnataan resurssit joustavasti ensisijaisiin tarkastustehtäviin
- toimitetaan tuotteet oikea-aikaisesti
- tiedotetaan paremmin tilintarkastustuomioistuimen roolista ja työstä
Uudistus tuli voimaan 1. tammikuuta 2016.
Tilintarkastustuomioistuimen entiset presidentit
Tilintarkastustuomioistuimen jäsenet vuodesta 1977 alkaen
EU:n henkilöstösäännöt
Kansainvälinen vertaisarviointi vuodelta 2014 (EN)
Euroopan parlamentin 4. helmikuuta 2014 antama päätöslauselma tilintarkastustuomioistuimen asemasta tulevaisuudessa
Tilintarkastustuomioistuimen uudistuksen kuvaus (EN)